钦定古今图书集成/明伦汇编/氏族典/第038卷 > 《廖用贤尚友录》 > 江休复
## 钦定古今图书集成/明伦汇编/氏族典/第038卷 > 《廖用贤尚友录》 > 江休复

按《宋史江休复传》：“休复字邻几，开封陈留人。少彊学
博览，为文淳雅，尤善于诗。喜琴奕饮酒，不以声利为
意。进士起家为桂阳监蓝山尉。骑驴之官，每据鞍读
书，至迷失道，家人求得之。举书判拔萃，改大理寺丞，
迁殿中丞。献其所著书，召试，为集贤校理，判尚书刑
部，与苏舜钦游，坐预进奏院祠神会落职，监蔡州商”
税。久之，知奉符县，通判睦州，徙庐州。复集贤校理，判
吏部南曹、登闻鼓院，为群牧判官。出知同州，提陜
西路刑狱，入判三司盐铁勾院，修起居注，累迁尚书
刑部郎中，卒。休复外简旷而内行甚饬，事孀姑如母，
所与游皆一时豪俊。为政简易。尝著《神告》一篇，言皇
嗣未立，假神告祖宗之意，冀以感悟。又尝言“昭宪太
后子孙多流落民间，宜甄录之。”著《唐宣鉴》十五卷，《春
秋世论》三十卷、文集二十卷。